A rendelet 2009. évi hatálybalépésekor tíz szervezet tartotta meg (korlátozás nélkül) az elismerését a rendelet 15. cikkének megfelelően.

A Polish Register of Shipping (PRS) elismerését a rendelet 15. cikkének megfelelően fenntartották és határozatlan időre meghosszabbították.

A Hellenic Register of Shipping (HRS) korlátozott hatályú elismerése 2010. augusztus 30-án lejárt és nem került megújításra;

Az elismert szervezetek jegyzéke nemrég az alábbiak szerint módosult:

2013-ban a „Det Norske Veritas” (DNV) és a „Germanischer Lloyd” (GL) összeolvadását követően a Bizottság – a rendelet 4. és 16. cikkének megfelelően – módosította a DNV elismerését és azt az új releváns jogalany, a „DNV GL AS” számára adta meg.

2014-ben a Bizottság a rendelet 4. cikkének megfelelően megadta az elismerést a „Hrvatski registar brodova” horvát hajónyilvántartó szervezet számára;

2015-ben a Bizottság a rendelet 16. cikke értelmében módosította négy szervezet elismerését, és az egyes elismeréseket megadta azoknak a jogalanyoknak, amelyek azokra jogosultak.

3.3.Az uniós elismeréssel rendelkező szervezetek 2015 májusától érvényes jegyzéke

A Bizottság a rendelet 4. cikkének (5) bekezdése értelmében a rendeletnek megfelelően elismert szervezetekről jegyzéket készít, azt frissíti és közzéteszi.

Ennek érdekében a Bizottság elfogadta a 94/57/EK tanácsi irányelvnek megfelelően a tagállamok által bejelentett elismert szervezetek jegyzékének közzétételéről rendelkező 2007/421/EK határozat hatályon kívül helyezéséről szóló 2015. április 24-i 2015/669/EU bizottsági határozatot, amely felhatalmazza a mobilitáspolitikai és közlekedési főigazgatót arra, hogy az elismert szervezetek jegyzékét közzétegye és azt szükség esetén naprakésszé tegye.

A naprakész jegyzék az Európai Bizottság közleményeként (2015/C 162/06) 2015. május 19-én került közzétételre és tizenegy szervezetet foglal magában: American Bureau of Shipping (ABS); Bureau Veritas SA — Registre international de classification de navires et d’aeronefs (BV); China Classification Society (CCS); Croatian Register of Shipping (CRS); DNV GL AS; KR (Korean Register); Lloyd’s Register Group LTD (LR); Nippon Kaiji Kyokai General Incorporated Foundation (ClassNK); Polish Register of Shipping (PRS); RINA Services S.p.A.; Russian Maritime Register of Shipping (RS).

4.Az elismert szervezetek lobogó szerinti államként eljáró tagállamok általi alkalmazása

4.1.A 2009/15/EK irányelv nemzeti jogba való átültetése

A tagállamoknak az irányelv nemzeti jogba való átültetését az irányelv 13. cikke értelmében 2011. június 17-ig végre kellett hajtaniuk. A Bizottság kiértékelte az irányelv nemzeti jogba való átültetésének teljességét, és azt általában véve kielégítőnek találta.

4.2.A tagállamok és az elismert szervezetek közötti munkakapcsolat

Az irányelv 5. cikke előírja, hogy azoknak a tagállamoknak, amelyek úgy döntenek, hogy egy elismert szervezetnek felhatalmazást kívánnak adni, az érintett elismert szervezettel hivatalos írásos megállapodás vagy azzal egyenértékű jogi megoldás formájában hivatalos munkakapcsolatot kell kialakítaniuk. Az említett cikk (4) bekezdése értelmében minden tagállamnak pontos tájékoztatást kell nyújtania a Bizottság részére az elismert szervezetekkel kialakított munkakapcsolatra vonatkozóan.

Minden olyan tagállam, amely egy vagy több elismert szervezetet alkalmaz, az előírtaknak megfelelően a Bizottság rendelkezésére bocsátotta a munkakapcsolatukra vonatkozó információkat, ideértve az esetleges változásokat vagy frissítéseket. A Bizottság ellenőrizte, hogy az említett megállapodások a követelményeknek megfelelnek.

Egy kivételtől eltekintve minden tagállam kötött egy vagy több elismert szervezettel megállapodást. Az egyes tagállamok által kötött megállapodások száma egy és tíz között mozog, így az egyes tagállamok átlagosan hat elismert szervezetnek adtak felhatalmazást.

Az uniós elismeréssel rendelkező szervezetek által a tagállamokkal kötött megállapodások száma egy és huszonöt között mozog, így az egyes elismert szervezetek átlagosan tizennégy megállapodást kötöttek.

Az irányelv 8. cikke értelmében ha egy tagállam úgy ítéli meg, hogy az érintett elismert szervezet a 3. cikkben meghatározott feladatokat (felügyelet, vizsgálat és/vagy a jogszabályban előírt bizonyítvány kiállítása) a nevében a továbbiakban nem tudja ellátni, úgy a tagállam az elismert szervezet felhatalmazását felfüggesztheti vagy visszavonhatja. Ilyen esetben a tagállam tájékoztatja a Bizottságot a döntéséről és annak alapos indokairól. A Bizottság az irányelv hatálybalépése óta nem vett nyilvántartásba ilyen értesítést.